अरकू वैली: अनछुई खूबसूरत जगह जो मानसून में होती है पूरे निखार पर
आंध्रप्रदेश के उत्तर में विशाखापटनम से 115 किमी दूर स्थित है अरकू वैली। यह समुद्र तल से 1000 मीटर की ऊंचाई पर स्थित है और पूर्वी घाट की पहाड़ियों से घिरी है। यह एक अनछुई खूबसूरत जगह है और चारों तरफ पहाड़ियां व जंगल होनेAraku Valley: An unspoilt beauty that is in full bloom during the monsoons
आंध्रप्रदेश के उत्तर में विशाखापटनम से 115 किमी दूर स्थित है अरकू वैली। यह समुद्र तल से 1000 मीटर की ऊंचाई पर स्थित है और पूर्वी घाट की पहाड़ियों से घिरी है। यह एक अनछुई खूबसूरत जगह है और चारों तरफ पहाड़ियां व जंगल होने के कारण यहां का मौसम हमेशा शीतल बना रहता है। अगर आप मानसून में आने की सोच रहे हैं तो यहां आपको जबरदस्त हरियाली, झरने और सदाबहार जंगल वाली फीलिंग आएगी।
अरकू वैली में कॉफी की खूब पैदावार होती है। आप यहां कॉफी के बगीचों में घूमते हुए कॉफी के बारे में जानकारियां भी ले सकते हैं और ताजी कॉफी का आनंद भी उठा सकते हैं। इसके साथ-साथ यह पूरा क्षेत्र जनजातीय क्षेत्र है, इसलिए आप यहां के जनजातीय जीवन से भी रूबरू हो सकते हैं। अरकू में एक ट्राइबल म्यूजियम भी बना है।
यहां कुछ गार्डन भी बने हुए हैं, जिनमें पैदल घूमते हुए आप प्रकृति का आनंद ले सकते हैं। इनमें पदमपुरम गार्डन प्रमुख है। इसमें कुछ ट्री हाउस भी हैं, जिनमें आप ठहर भी सकते हैं।
अरकू वैली अपने झरनों के लिए प्रसिद्ध है। मानसून में यहां के झरने पूरे निखार पर होते हैं। प्रमुख झरनों में कतिकी वॉटरफॉल, अनंतागिरी वॉटरफॉल और चापाराई वॉटरफॉल प्रमुख हैं। ज्यादातर झरनों तक सड़क बनी हुई है और गाड़ी जा सकती है, लेकिन कुछ झरनों तक पहुंचने के लिए एकाध किमी पैदल भी चलना पड़ सकता है।
बोर्रा केव
अरकू वैली का सबसे बड़ा आकर्षण बोर्रा केव हैं। इन्हें स्थानीय भाषा में बोर्रागुहालु भी कहते हैं। ये देश की सबसे बड़ी गुफाओं में से एक हैं। इनके अंदर जाने की और लाइटिंग व ऑक्सीजन की पर्याप्त व्यवस्था है। इसके अंदर जाने पर ऐसा लगता है, जैसे हम किसी मायावी संसार में आ गए हों। गुफाएं लाइमस्टोन की बनी हैं और इनके ऊपर से गोस्थनी नदी बहती है। कालांतर में लाइमस्टोन पानी में घुलता गया और इससे इन गुफाओं का निर्माण हुआ। इससे गुफा के अंदर अनंत प्रकार की आकृतियों का निर्माण भी हुआ, जिन्हें स्थानीय निवासी देवताओं का रूप मानकर पूजा भी करते हैं।
केके रेलवे लाइन
केके अर्थात कोत्तवलसा-किरंदुल रेलवे लाइन। 1960 के दशक में इस लाइन का निर्माण किया गया था। यह विशाखापटनम को छत्तीसगढ़ के बैलाडीला की लौह अयस्क खदानों से जोड़ती है। यह लाइन अरकू वैली से होकर गुजरती है, जो देश व दुनिया के सबसे खूबसूरत रेलमार्गों में से एक है। बिजली से चलने वाली ब्रॉडगेज की ट्रेन जब पहाड़ों, सुरंगों और घुमावों से होकर गुजरती है, तो नजारा देखने लायक होता है। इस लाइन पर विशाखापटनम से अरकू तक विस्टाडोम कोच वाली ट्रेन भी चलाई जाती है, जिससे अरकू घूमने का आनंद कई गुना बढ़ जाता है। आपको यह जानकर आश्चर्य होगा कि इस लाइन का बोर्रागुहालु स्टेशन बोर्रा गुफाओं के ऊपर है।
कैसे जाएं?
अरकू जाने के लिए सबसे पहले आपको पहुंचना होगा विशाखापटनम। यह पूरे देश से वायु, रेल व सड़क मार्ग से अच्छी तरह जुड़ा है। दिल्ली, हावड़ा, मुंबई, चेन्नई सभी जगहों से विशाखापटनम के लिए नियमित रूप से ट्रेनें चलती हैं। विशाखापटनम से अरकू की दूरी 115 किमी है। सड़क अच्छी बनी है और पब्लिक ट्रांसपोर्ट व टैक्सियां आसानी से मिल जाती हैं। वैसे विशाखापटनम से अरकू जाने का सर्वोत्तम तरीका है ट्रेन। विशाखापटनम से सुबह एक ट्रेन अरकू के लिए चलती है। वैसे तो यह ट्रेन आगे किरंदुल तक जाती है, लेकिन अरकू तक इसमें विस्टाडोम कोच भी लगाया जाता है।
कब जाएं?
अरकू वैली जाने का सर्वोत्तम समय मानसून का होता है। इस समय यहां सुंदरता चरम पर होती है। इसके अलावा सर्दियों में भी यहां जाना ठीक रहता है।
कहां ठहरें?
अरकू में हर बजट के होटल व रिसॉर्ट उपलब्ध हैं। इन सबकी जानकारी आपको इंटरनेट पर आसानी से मिल जाएगी।